Szent-Györgyi Albert szerint „ahhoz, hogy az ember valami egész újat meglásson, egész másképp kell gondolkodni. És ha az ember másképp gondolkodik, azt mondják, hogy bolond.” Mégis, milyen sokan vállalják ezt a megbélyegzést a haladás érdekében! Az MNM Semmelweis Orvostörténeti Múzeum június 18-án nyílt **Alkotó elmék, gyógyító orvosok Innovatív medicina** című kiállítása felvillant néhányat az elmúlt századok újításaiból, innovációiból, melyekkel a magyar orvosok hozzájárultak az egyetemes orvostudomány fejlődéséhez, illetve amivel ma előmozdítják a gyógyítás színvonalának növekedését.